AlexejDobrolubov/national_council_slovak_2010 huggingface dataset:
19. schôdza NR SR - 10.deň - A. dopoludnia
Dátum: 2024-09-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

14. Ďakujem, Igor, povedal si úplnú pravdu. Tak ako sme prišli v roku 2020, v kase bolo 1,5 mld. eur, ktoré stačili na dva týždne fungovania krajiny, napriek tomu naša vláda dokázala z toho vykúzliť nemožné a po našom vládnutí sme im tam nechali šesťnásobne viac peňazí, ako sme po nich zdedili. Na covid a energetickú krízu sme ľuďom doručili 17,9 mld. eur, aby nepocítili nárast cien energií, aby nepocítili stratu zamestnania. Na prorodinnú politiku 200 eur na dieťa išlo 1,17 mld. eur. Oproti vládam SMER-u a HLAS-u sme dali dôchodcom navyše 1,1 mld. eur len v roku 2023. Ďalšie miliardy boli od roku 2020. Učiteľom, zdravotníkom a štátnym zamestnancom, ktorým vy teraz idete brať platy, idete im brať platy, tak my sme ich historicky navýšili. Učiteľom 26,9 %, zdravotníkom a štátnym zamestnancom o 21,2 %. Historicky sme navýšili platy lekárom, kedy v porovnaní s priemernou mzdou zarábajú viac ako lekári v Českej republike. Zastropovali sme ceny energií. Ceny elektriny si ty zabezpečil až do roku 2027. A ten plyn, čo teraz idete zdražiť o 30 %, tak my sme zabezpečili, aby keď cena plynu bola x-násobne väčšia, sa to tých ľudí až tak nedotklo. A presne ako si hovoril, hospodárili sme lepšie ako priemer krajín Európskej únie, ako priemer krajiny eurozóny, konkrétne o 0,7 % HDP ročne lepšie ako priemer týchto krajín. A len deväť krajín Európy bolo schopných splniť maastrichtské kritériá, my sme boli medzi nimi. A medzi rokmi ´21 – ´22 sme dokázali konsolidovať verejné financie o 3 %. To sú fakty, prosím vás, to sú fakty a dáta, ktoré sa nedajú uprieť. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

10. Ďakujem. Prečo odvolávajú Šimečku z jeho postu? Nie je to kvôli dotáciám, tak ako si myslíš aj ty. A je to preto, lebo táto vláda doteraz dokázala len pár vecí a skúsim ich vymenovať. Zabezpečili amnestie sebe a svojim kamarátom. Zrušili špeciálnu prokuratúru. Čestných vyšetrovateľov a prokurátorov odstránili, alebo ich verejne ponížili. Búria sa im policajti a odchádzajú zo zboru. Zvýšili kriminalitu, zvýšili viac ako 900 rôznych poplatkov, zvýšili dane a odvody. Znížili dôchodky, ľuďom siahli na úspory v druhom pilieri. Rušia 200 eur na dieťa, ceny potravín naďalej rastú, ale sebe zvýšili platy o 5-tisíc eur mesačne a premiérovi schválili doživotnú rentu a chcú ju aj pre generálneho prokurátora. Naposledy zvýšili daň z cukru a k týmto novinkám sa pridala aj Európska únia, ktorá nám zastavila stovky miliónov eur v pláne obnovy. Kašlú na Slovensko, na všetky svoje predvolebné sľuby, kvôli ktorým ich ľudia volili. Krajina a ľudia chudobnejú. Šimečka nie je dôvod prečo tu sedíme, dôvod je zakryť amaterizmus a prehnitosť tejto vlády.
15. schôdza NR SR - 10.deň - B. popoludní
Dátum: 2024-06-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

102. Ďakujem za vystúpenie. Pre záznam chcem spomenúť, že vlastne bolo urobené transparentné výberové konanie počas minulej vlády. Ja som bol poverený vládou, aby som to transparentné výberové konanie vykonal. Bolo hodnotené ako jedno z najlepších výberových konaní, ktoré sme v našej krajine mali. A dokonca vlastne aj vyšiel víťaz tohto výberového konania, ktorý bol vládou schválený ako nový predseda tohto úradu. Bohužiaľ, vlastne neprešiel Národnou radou kvôli výhradám zo strany Sloboda a solidarita, ktorá ho z nejakých dôvodov, ktoré doteraz sa mi zdajú pomerne hmlisté, ho nepodporili a nakoniec vlastne bolo toto výberové konanie zmarené. Preto, aj ako vlastne kolegyňa hovorila, je mi ľúto, že neprebehlo podobné výberové konanie, ktoré by sa mohlo inšpirovať tým predchádzajúcim a ktoré by hľadalo toho najlepšieho z najlepších, aby neboli pochybnosti o tom, kto úrad s pomerne veľkými kompetenciami pri ochrane osobných údajov vedie a ako bude s ním narábať. Vieme sami, že aj pri tom výberovom konaní, ktoré sa dialo počas minulej vlády, veľký záujem o to prejavili aj samotní zamestnanci tohto úradu, práve aby aj oni spomedzi seba hľadali toho najšikovnejšieho a najschopnejšieho, ktorého aj oni sami budú medzi sebou rešpektovať, a zapájali sa aj do toho verejného vypočutia, ktoré prebiehalo a prebiehalo nielen na úrovni ministerskej alebo vládnej, ale dokonca väčšinu v tej komisii mali mimovládne sektory, alebo aj teda záujmové skupiny, alebo skupiny podnikateľov, ako poznáte že Klub 500 a tak ďalej, ktorí, ktorí naozaj prichádzajú aj zo súkromného sektora do kontaktu s touto inštitúciou a záleží im na tom, aby ho viedol profesionál. Toľko k tomu, ďakujem pekne.
15. schôdza NR SR - 10.deň - B. popoludní
Dátum: 2024-06-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

42. Ďakujem za vystúpenie. V podstate konečne som počul aj nejakú pravdu historickú. Pri všetkej úcte k opozičným kolegom, tak naozaj tie úvodné ako kvázi pochvaly na účet pána Gašpara, ktoré vlastne potom aj chválili vlastne všetci koaliční poslanci, a následne aj to vyčítanie, že koľko bude mať kancelárií alebo koľko bude mať rôznych príplatkov, to podľa mňa ľudí netrápi, koľko bude mať príplatkov, koľko bude mať kancelárií. Dôležité je, kto bude reprezentovať Slovenskú republiku na poste podpredsedu parlamentu a dôležité je, aby sme si pripomenuli presne to, ako Tibora Gašpara poznáme. A ty si to povedal, Ezechiel 7, Očistec, lustrovanie novinárov, zakrývanie podivného vyšetrovania vraždy Jána Kuciaka, sledovanie Matoviča a Lipšica, lukratívne zákazky pre súkromnú bezpečnostnú službu. A nedokončil si aj ten jeho výrok o vojne na Ukrajine, kedy Tibor Gašpar po stretnutí s ruským veľvyslancom opísal, čo si myslí o príčinách vojny proti Ukrajine, a teraz ja mám citát, dúfam, že je správny: „Aj tento konflikt má svoju príčinu, ja ju skúsim pomenovať konkrétnejšie. Genocída rusky hovoriaceho obyvateľstva na východe Ukrajiny, nemožnosť používať jazyk, tak ako by sme na Slovensku zakázali používať národnostným menšinám ich jazyky." A to je presne odôvodnenie, ktoré používa a používalo aj Rusko. Toto sú proste veci, ktoré sú história Tibora Gašpara, netreba si pred tým zakrývať oči, treba to naplno pomenovať, že koho ide súčasná vláda, vládna koalícia, parlament Slovenskej republiky vymenovať za svojho podpredsedu. Ďakujem pekne.
15. schôdza NR SR - 10.deň - A. dopoludnia
Dátum: 2024-06-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

92. Ďakujem za slovo. Pán poslanec Baška, som si poznačil niektoré vaše výroky, ktoré ste povedali, a teda že prerušil rokovanie o bode a je jedno, aký dôvod mal, ale akým spôsobom to urobil. A dokonca, že aj vy by ste zahlasovali za zmenu rokovacieho poriadku, tak ako zahlasovali všetci vaši kolegovia, ale nevedeli ste si vtedy predstaviť, ako bude ten rokovací poriadok používaný. A dokonca ste aj hovorili o tom, že máte, nejaký právnik z Národnej rady hovoril o tom, že prerušenie rokovania výboru nebolo správne. Tak ja by som sa chcel opýtať, že čítate, alebo čítajú aj kolegovia poriadne to, čo schvaľujú, aj ten rokovací poriadok? A čítajú aj rokovacie poriadky ostatných výborov, ktoré tam majú napísané rovnaké body v tom rokovacom poriadku? Keď sa bavíme o tom, že prečo prerušil to rokovanie, tak máte oficiálne stanovisko od toho právnika Národnej rady Slovenskej republiky, alebo to tam povedal len tak niekde medzi dverami, pri všetkej úcte k nemu? Ja vám hovorím o zákone Slovenskej republiky, hovorím vám o judikatúre Ústavného súdu Slovenskej republiky, ktorý hovorí, že Michal Šipoš sa zachoval správne. To sú tie základné argumenty, prečo Michal Šipoš konal tak, ako konal, ako predseda výboru. Ale vy hovoríte, že dáme ho preč, necháme ten post opozícii. Ale vedzte, vážení opoziční, opoziční, že keď nebudete dodržiavať zákon tak, ako my chceme, tak pôjdete okamžite z hrušky dole. To odkazujete opozícii. Ale tak nefunguje parlament, pán Baška, a preto celé toto vystúpenie, ktoré tu dneska máme, aj s tým odôvodnením, je len krágľovanie opozičných poslancov, Šipoša a pani Kolíkovej, za to, že poriadne robia svoju opozičnú prácu. Poriadne napĺňajú svoj poslanecký mandát. Toto je zmysel celého vášho predkladaného materiálu. (Potlesk.)
15. schôdza NR SR - 10.deň - A. dopoludnia
Dátum: 2024-06-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

70. Ďakujem veľmi pekne za všetky faktické poznámky. Začnem koaličným poslancom pánom Zahorčákom. Vy ste povedali, že ste nemali možnosť na diskusiu. Máte záznam z toho výboru, kde je jasne vidieť, že predseda výboru vám dal možnosť diskutovať. Takže toto je nepravdivé tvrdenie. Druhá vec je, sám ste to povedali v tom, čo ste hovorili, že dodržiavanie zákona máte za zneužívanie právomoci. To tak nie je. Dodržiavanie zákona je to, čo by mal každý dbať, obzvlášť keď je poslancom Národnej rady, obzvlášť keď je predsedom výboru. Len to je také správanie, viete, ako keď ide valec, hej. To ako jeden vládny poslanec mi povedal, keď som bol s ním v diskusii v rádiu a bol som naňho trošku tvrdší, tak mi potom povedal, že ja sa už do žiadnej diskusie nedostanem. To je presne ako idete tie skrátené legislatívne konania. Dávate ich rad za radom. Nemáte to vyrokované. Nemáte stanovisko RRZ. Nemáte zákonné podmienky. Všetko dávate na hranu, až za hranu. A valcujete. A potom keď sa tomu niekto postaví, tak ho za to odvoláte. To je prípad Michala Šipoša. Ďakujem ti ináč, Michal Šipoš, že si sa pred ten valec postavil, pretože, tak ako povedali aj ostatní kolegovia predo mnou, odvolávajú ťa kvôli tomu, že si ochraňoval verejné financie a že si dodržiaval zákon. Čo v normálnej spoločnosti by si mal byť vyznamenaný, tak tuná ťa za to odvolávajú. Predpokladám, že pán Baška sa prihlási asi až v záverečnom slove, na ktoré nebude možné reagovať. Nie? Do rozpravy? Super, výborne. Chcel by som počuť tie argumenty, ktoré sme tu doteraz ešte nepočuli a na ktoré by sme radi reagovali, pretože toto, čo sa deje momentálne v Národnej rade, nemá obdobu, že za dodržiavanie zákona je poslanec odvolávaný z funkcie predsedu výboru. Ďakujem veľmi pekne. (Potlesk.)
15. schôdza NR SR - 10.deň - A. dopoludnia
Dátum: 2024-06-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

38. Ďakujem. Tak ako si hovoril, pán poslanec Grendel, naozaj ja by som chcel počuť od pána poslanca Bašku tie konkrétne dôvody, tak ako aj povedal vo svojej úvodnej reči, že sa tomu povenuje v rozprave, pretože dve prerušenia rokovania schôdze výboru, tak to je niečo podobné ako, ja neviem, včera bola prerušená, prerušené rokovanie Národnej rady Slovenskej republiky, lebo sa skončilo skôr ako pred dvadsiatou hodinou a po týchto bodoch bude tiež prerušené druhýkrát rokovanie Národnej rady Slovenskej republiky, pretože je nedostatok bodov a bude sa pokračovať asi bodom o sedemnástej pána ministra Suska, čo sú teda dve prerušenia rokovania Národnej rady Slovenskej republiky, čiže asi by mal, by sme mali tiež odvolávať takéhoto predsedajúceho. Príde mi to absolútny nonsens, preto by som chcel počuť tie dôvody, prečo je teda Michal Šipoš odvolaný z predsedu výboru len kvôli tomu, že prerušil dvakrát rokovanie schôdze výboru a nie je to len proste bohapustá pomsta za to, že je niekto z opozície. Ďakujem veľmi pekne.
15. schôdza NR SR - 9.deň - B. popoludní
Dátum: 2024-06-25
Poslanec: Jakab, Július (SLOVENSKO)
Druh vystúpenia: Vystúpenie v rozprave

10. Ďakujem pekne. Vážené kolegyne, vážení kolegovia, dovoľte mi predložiť za skupinu poslancov návrh na vydanie zákona, ktorým sa dopĺňa zákon č. 108/2024 Z. z. o ochrane spotrebiteľa a o zmene a doplnení niektorých zákonov. Bližšie by som sa k nemu venoval, bližšie by som sa mu venoval v rozprave, ku ktorej sa, ku ktorej sa ja hlásim ako prvý. Ďakujem veľmi pekne.
15. schôdza NR SR - 9.deň - A. dopoludnia
Dátum: 2024-06-25
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

88. Ďakujem, pán Gašparovič. Neplačem na zlom hrobe, lebo ste sľubovali v predvolebnej kampani a vývoj cien potravín taký, ako ho vidíme teraz, sa udial, vládna analýza to hovorí, rok 2022 do roku 2023. Áno, my, ako hovoril poslanec Šipoš, my sme to mali v pláne vyriešiť ešte minulý rok, bohužiaľ, bohužiaľ, politická realita je taká, že sme to nestihli, preto sme to predložili do Národnej rady. A my vám vlastne pomáhame plniť váš predvolebný sľub. Čiže myslím si, že neplačem na správnom hrobe, myslím si, že na správnom hrobe plačem, a preto vám tu iba pripomínam, že máte tuná akože elegantné riešenie, ktorým sa to dá, ktorým sa to dá, ktorým sa to dá vyriešiť. Pán Hazucha, ja viem, 90. roky, dlho trvajúca situácia, boli sme zvyknutí, ľudia boli zvyknutí, že idú do Poľska niečo kúpiť. Ono sa to ale zmenilo diametrálne za posledné obdobie, to je to, o čom hovorím, že tá cenová inflácia v rámci potravín na Slovensku a v ostatných krajinách, áno, stala sa, rástli, všade, ale ostatné krajiny si s tým poradili omnoho lepšie a zatlačili na tie reťazce a my sme neurobili nič. A preto hovorím, že tuná je niečo, čím na tie reťazce zatlačiť vieme a vieme tú cenu regulovať, aby sme sa minimálne priblížili tým Poliakom a minimálne aby sme tým ľuďom našim dali signál, že viete čo, staráme sa o vás. Tie lacnejšie potraviny, ktoré sme sľúbili, budú. Áno, sú tu aj iné produkty, nielen stavebný materiál. Je to aj zdravotná starostlivosť, ľudia si chodia do okolitých krajín robiť zuby alebo nakupovať látky na... do textilného priemyslu, ale to je to, čo by sme mali riešiť ako krajina, a vy ste to aj deklarovali v predvolebnej kampani, že poďme byť konkurencieschopnejší. Prečo tuná ľudia drú a potom vyvážajú peniaze za hranicu? Poďme v ústrety tým našim ľuďom. Tuná nechávajte peniaze, tuná si robme na svojom a kupujme... (Prerušenie vystúpenia časomerom.)
22. schôdza NR SR - 9.deň - B. popoludni
Dátum: 2024-11-05
Poslanec: Jurík, Beáta (PS)
Druh vystúpenia: Vystúpenie s faktickou poznámkou

84. Ďakujem za slovo. Kolegyne, kolegovia, ďakujem veľmi pekne za vaše faktické pripomienky. Musím povedať, že ma trochu mrzí, že keď mi pán predsedajúci oznámil, že je tam sedem faktických, tak som tak trochu dúfala, že tam bude možno aj niekto z koalície a že aj takto verejne zopakuje, vravím, tie individuálne ospravedlnenia, ktoré prichádzali, a že niekto z vás možno povie, že áno, ideme skutočne zahlasovať „za“ , pretože toto je niečo, čo sa jednoducho nemalo stať, a mrzí ma to, že teda žiadna taká faktická neprišla a že opäť len z opozície sa tu zastávame. A nejde ani o to, že pani Plaváková je opozičná poslankyňa, že to je naša kolegyňa, že to je naša priateľka. Keby sa to stalo komukoľvek inému a... Pán poslanec Pročko, ja si pamätám, vtedy keď sa toto stalo, a že poslanec Migaľ sa takto vyjadril, tak my sme tu minimálne teda verbálnym spôsobom poukazovali a volali sme, ja si už nepamätám skutočne, kto bol predsedajúci, po tom, že takto sa tu skutočne nemá vyjadrovať, ja si, ja si to pamätám, a teda akékoľvek, akékoľvek takéto útoky by sa jednoducho nemali diať a je to zodpovednosť náš všetkých. Ale opakujem, ja teraz prosím koaličných poslancov a poslankyne, aby sa k tomuto uzneseniu postavili skutočne tak, ako aj na základe toho princípu, na základe ktorého sme tu boli zvolení a zvolené, a síce že budem hlasovať v súlade so svojím svedomím a vedomím, a ja verím tomu, že minimálne niektorí z vás, asi nie všetci, ale niektorí z vás stlačia to „za“ už len preto, že nechcú, aby sa niečo takéto opakovalo či už na pôde tejto Národnej rady, alebo aj v spoločnosti. Ďakujem.
22. schôdza NR SR - 9.deň - A. dopoludnia
Dátum: 2024-11-05
Poslanec: Jurík, Beáta (PS)
Druh vystúpenia: Vystúpenie v rozprave

47. Ďakujem za slovo, pán predsedajúci. Vážené kolegyne, vážení kolegovia, s kolegyňami Luciou Plavákovou a Zuzanou Števulovou navrhujeme uznesenie k útoku na Ukrajinskú nemocnicu, konkrétne teda na nemocnicu, v ktorej sa liečili onkologické deti, s síce teda toto uznesenie má byť reakciou na tento barbarský útok ruských leteckých síl na viaceré miesta na Ukrajine, ale teda hlavne na túto nemocnicu z 8. júla 2024, pri ktorom prišlo o život niekoľko desiatok civilistov a civilistiek vrátane detí. Možno si pamätáte, my sme toto uznesenie navrhovali už júli, čiže bola to okamžitá reakcia, avšak z rôznych dôvodov sa tu stretávame až dnes. Ja sa teraz hlásim do rozpravy ako prvá. Ďakujem
22. schôdza NR SR - 8.deň - B. popoludni
Dátum: 2024-11-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

40. Ďakujem pekne za slovo, pán predsedajúci. No, pán kolega, ja som sa práveže v mojom vystúpení takmer vôbec nevenovala interrupciám a snažila som sa hovoriť len o tom, že prečo aj toto uznesenie je opäť raz taký právny, prepáčte mi za výraz, ale žiadny iný mi nenapadá, paškvil a prečo je absolútne zbytočné. Ak mne teda vyčítate, že ja som sa venovala interrupciám, tak mi povedzte, že prečo sa vy v tomto uznesení venujete interrupciám a prečo neprijímate takéto uznesenie v nejakej inej oblasti, keď sa Európsky parlament uznesením k niečomu inému vyjadruje. Nie, v tomto pléne riešime uznesenia Európskeho parlamentu výlučne vtedy, keď sa jedná o reprodukčné práva žien a to je fakt a veľmi darmo krútite hlavou. Čo sa týka toho bičovania emócií, nuž bičovanie emócií spôsobuje aj to, že vôbec takáto diskusia a ja som rada, že teda dnes sme v nej iba my dvaja a že sa tu nezapája celé plénum a že sa nedebatuje nie o uznesení Európskeho parlamentu alebo o kompetenciách členských štátov, ale opäť raz o interrupciách, pretože to sa stalo ten minulý mesiac, že sa to zvrtlo na debatu, ktorá by mala prebiehať na odbornej úrovni a nie tu v pléne. A to spôsobilo bičovanie tých emócií a padali tu také slová ako vrahyne detí a podobne. A to si myslím, že skutočne na pôde tohto parlamentu by sa nemalo diať. Ja som vás rozhodne neobvinila z toho, že sa nestaráte o ženy. Ja som povedala, v minulom období to tak možno bolo, že ste prijímali nejaké zákony, ktoré teda pomáhali a podporovali ženy, ja som iba povedala to, že máme iné problémy a môžme skutočne ich riešiť, môžme ich riešiť tu v pléne, mali by sme to robiť, ktorým teda ženy čelia, a nie venovať sa tu uzneseniam Európskeho parlamentu. Toto považujem skutočne za zbytočné. A čo sa týka toho úplného zákazu, viete, ak vy ste za zákaz, nuž tak to je jednoduché. Nechoďte, nikdy nechoďte na... (Prerušenie vystúpenia časomerom.)
22. schôdza NR SR - 2.deň - A. dopoludnia
Dátum: 2024-10-23
Poslanec: Jurík, Beáta (PS)
Druh vystúpenia: Vystúpenie s faktickou poznámkou

14. Ďakujem pekne za slovo a ďakujem aj za faktické poznámky kolegom a kolegyni. Ja v prvom rade by som chcela odpovedať pánovi poslancovi Grendelovi a aj tak ma trošku prekvapil, lebo sme zvyknutí, si myslím, uňho na taký konštruktívnejší prístup a toto, čo ste povedali, tak bolo nefér či už teda ku mne, alebo aj k pánovi ministrovi, pretože tu sa skutočne nejedná o žiadnu progresívnu agendu a myslím si, že dôkazom toho je aj to, že to, aby táto smernica dnes, aby sme ju mohli mať na stole, tak sa o to zaslúžila Ursula von der Leyen, ktorá si myslím, že je teda predsedníčkou Európskej komisie, ktorá pochádza z EPP, a vy ste ešte do minulých európskych volieb boli súčasťou tejto frakcie konzervatívcov, takže rozhodne toto nie je žiadna progresívna agenda, to je niečo, na čom sa zhodli členské štáty vrátane tých, ktoré možno majú aj konzervatívnejšie vlády, pretože snáď mi nechcete povedať, že teda všetky členské štáty EÚ sú liberálne, progresívne a že sa snažia o zavedenie progresívnej agendy. Čiže toto bolo skutočne nefér aj voči pánovi ministrovi, aj voči mne, pretože ste deformovali to, čo som ja povedala. Ja som pochválila pána ministra za transpozíciu, pretože to jednoducho musíme urobiť, ale urobili ju dobre až na pár detailov, ktoré teda my aj pozmeňujúcim návrhom opravujeme a ku ktorým aj vyzývam teda pána ministra, aby zase zo svojej strany niečo opravil. Tak, prosím vás, nestrašte tu a dúfam teda, že som pánovi ministrovi nespravila medvediu službu tým, že som ho pochválila a že teraz koalícia sa zľakne a zhodí progresívnu agendu vlastného ministra zo stola, pretože skutočne to tak nie je. Pán poslanec Čaučík, ja by som vás len chcela poprosiť, že nehovorme za ženy, nehovorme za ne, že či si vyberajú také, alebo také oblasti, a nehovorme ani to, že chcú zlaďovať svoj pracovný a profesionálny život a venujú sa viac teda tomu osobnému, však... (Prerušenie vystúpenia časomerom.)
19. schôdza NR SR - 13.deň - B. popoludni
Dátum: 2024-10-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

93. Ďakujem pekne za slovo a ďakujem aj kolegom za ich faktické poznámky. Ja, čo sa týka toho daňového bonusu, tak, pán kolega, ja s vami súhlasím, že teraz sa jeho zrušenie dotkne najmä tých, ktorí to najviac potrebujú, avšak je škoda, že vtedy, keď ste boli pri moci, tak ste ho nenastavili tak, aby bol adresný a aby ho nedostávali ľudia, ktorí ho nepotrebujú, napríklad aj my alebo ďalší, ktorí jednoducho majú na to, aby svojim deťom dopriali dôstojný život a aby nebol nejakým spôsobom odstupňovaný. A ja chcem veriť, že keď tu máme teda sociálnodemokratickú vládu, tak že minister práce, sociálnych vecí a rodiny sa bude týmto daňovým bonusom zaoberať tak, aby ho nastavil adresne, aby tak nezaťažil samosprávy, ktorým vieme, čo to spôsobilo, a aby, naopak, pomohol tým, ktorí to najviac potrebujú. Kolega Michal, ja som veľmi rada, že si spomenul príspevok na úhradu nákladov na bývanie, ktorý sme teda spoločne predkladali. A je mi veľmi ľúto, že toto plénum sa vtedy k nemu postavilo tak, že aj vy, kolegovia, kolegyne, ktorí teda o sebe podobne ako ja hovoríte, že ste sociálni demokrati, tak ste sa bez mihnutia oka pri tomto návrhu, ktorý skutočne za málo peňazí, keď si pozriete tú dôvodovú správu, za málo peňazí by pomohol veľa, veľa ľuďom na Slovensku, pretože by nebol viazaný na hmotnú núdzu, tak ako je súčasný príspevok na bývanie a skutočne ho odporúča aj odborná verejnosť. Vy ste sa vtedy bez mihnutia oka zdržali, je to teda veľká škoda, lebo myslím si, že práve takýmito opatreniami by sme sa tu mali zaoberať, a to vás vtedy nemrzelo, ale, naopak, pri nejakom uznesení o uznesení tu vlastne uvažujete o tom, že či to náhodou nejdete podporiť, aj keď to ide z opozície. Tak, prosím vás, pozerajte sa na to, že čo je dobrý návrh pre ľudí a nie na to, čo... (Prerušenie vystúpenia časomerom.)